Video: Twee sterf in N14-ongelukDie bakkie se wrak. Foto: Netcare 911 Twee mense is Maandagoggend dood en minstens 11 beseer in ŉ ongeluk op die N14-snelweg tussen Centurion en Krugersdorp in Gauteng. Athlenda Mathe, woordvoerder van Netcare 911, het gesê die ongeluk het omstreeks 08:00 op die N14-Wes naby die Malibongweweg-afrit in die Randburg-omgewing plaasgevind. Die bestuurder van ŉ bakkie het glo beheer verloor waarna die bakkie verskeie kere gerol het. Paramedici van verskeie nooddienste is na die toneel ontbied om na die beseerdes om te sien. “Twee mense is op die toneel dood verklaar. Twee mense het kritieke beserings opgedoen en is met helikopters na ŉ nabygeleë hospitaal in Johannesburg geneem vir verdere behandeling,” het Mathe gesê. Sy het gesê die res van die nege pasiënte het tussen matige en ernstige beserings opgedoen en word met ambulanse na verskeie hospitale in die omgewing geneem. Die oorsaak van die ongeluk is onbekend. Beamptes is steeds op die toneel om die voorval te ondersoek en die toneel op te ruim. Verkeer in die omgewing is erg ontwrig. Motoriste word aangeraai om van alternatiewe roetes gebruik te maak. Die video is deur die verbruiker, Bernard du Toit, op YouTube gelaai.